Á mvús tě, ńdɔ̄ Ísraɛ̂l bə́ ngátíe, bə́ kə́ vūl mīńkán á bidzəgəzə̌ yā ńnǎm Moab á Yórdan á yād, á zēn Yeríko. 2Ńdɔ Balag ndómán Sipor, a ngáyén é mam mə́sə̄ Ísraɛ̂l a ngábɔ Bamoríd. 3Ńdɔ bod bə́sə̄ yā Moab bə́ ngátə́bə̄ nə́ bányaŋaban á mís mə́ áyɔ̌ŋ tē amú á ngábə́ éyə́gan ábuí bod, Moab bə́ ngambádā hḿ Ísraɛ̂l. 4Ńdɔ̄ hḿ ā kad bənyiá bódo mvíē yā Madiân nâ: “Yénán anə́ étítíb bod dzí yáman dí é mān dzóm ásə a nə́ á ngɔ̄dɔ́, anə́ nyag yadí bīlɔ́g yā áfūb.” Balag, ndómán Sipor a ngábə́ ńkūkúmá yā Moab məlú mə́tē. 5Ńdɔ a ngálom bod nə́ bə́ kə sɔ́ ai Balaam, ndómán Béor, vóm bə́ lóege nə́ Petor, á óswē á yōb á ńnam bɔ́n bə́ Amav; ńdɔ a lóm nyé kǎd naa: “Yénə́ anə́ áyɔŋ lásɔ́ á Égîptɛn ládzála ǹnam ósə. Ńdɔ̄ á sɔ́ yǎ ma lóŋ mvóg á ńsǐ yād. 6Zǎg, makogolan ai wa nə́ ó yɔg ayɔ̌ŋ tē, amú lâlod ma á ngul, abǒg tē byǎyī dɔ́ təgə á bītá, bǐ tsídān dɔ́ ńnam ví amú mayén naa é mod ósə wakúb mvɔ̄m, a nə mvɔ̌m, ényɔ́ ósə o və́ yɔg a ḿbə̄lə́ éyɔg.” 7Ńdɔ̄ bənyiá bódo mvíē yā Moab ai ébá yā Madiân bə́ ngákə, mətúnuŋa á mīḿfə́g, ńdɔ̄ bâkə kwí ábə Balaam, bə́ ngakad ǹkɔ́bɔ Balag. 8Nyé ai bɔ́ nâ: “Bómbógán vā álú dí abǒg te mǎyī mína yalan ákyāí ásə̄ yā Ńtondôbə ǎ yi ma kad.” Ńdɔ̄ hḿ bənyia bódo mvíē yā Moab bə́ ngátɔbɔ ábə̄ Balaam. 9Ńdɔ Zambá ā kə̄ ábə Balaam nyé ai nyé nâ: “É bod bə́ nə́ wā á ndá bā, bə́ nə bə zá ?” 10Ńdɔ Balaam ǎ yalan Ǹtondôbə nâ: “Balag, ndómán Sipor, ǹkúkúmá Moab a lóm ma kǎd naa: 11Yénə́ anə́ áyɔ̌ŋ yā lə́ ngákə kódō á Égîptɛn á man yǎ dzálā ńnam ósə, zǎg hḿ ó zū ma dɔ́ yɔg abǒg te mǎyi bǐ ngul yǎlúman ai dɔ́, mə́ tsídān dɔ́.” 12Ǹtondôbə nyé ai Balaam nâ: “Wǎyǐ kig kə ai bɔ, wǎyǐ kig yɔg áyɔ̌ŋ tē amú ayɔ̌ŋ tē á bə̄lə́ maa”.